b'\n_START_ARTICLE_\nTretja svetovna vojna\n_START_PARAGRAPH_\nTretja svetovna vojna je domnevna svetovna vojna, ki naj bi se b\xc3\xadla v svetovnih razse\xc5\xbenostih neko\xc4\x8d po 2. svetovni vojni. Najve\xc4\x8dkrat je pojmovanje povezano z oboro\xc5\xbeenim konfliktom, ki bi vseboval uporabo oro\xc5\xbeij za mno\xc5\xbei\xc4\x8dno uni\xc4\x8devanje v veliki meri._NEWLINE_Mo\xc5\xbeen izbruh tretje svetovne vojne je pomenila hladna vojna druge polovice 20. stoletja, ko so se vrstile posredne vojne in gro\xc5\xbenje med kapitalisti\xc4\x8dno-demokrati\xc4\x8dnimi Zdru\xc5\xbeenimi dr\xc5\xbeavami (in preostalim Zahodnim svetom) ter socialisti\xc4\x8dnim Vzhodnim blokom s Sovjetsko zvezo na \xc4\x8delu. Tretja svetovna vojna je bila v tem kontekstu mnogokrat omenjena kot vojna, ki bi izbruhnila na podlagi teh trenj. Uni\xc4\x8dila naj bi ve\xc4\x8dino \xc5\xbeivljenja na Zemlji, \xc4\x8dlove\xc5\xa1ko vrsto ali pa v bolj\xc5\xa1em primeru delno uni\xc4\x8dila civilizacijo s \xc5\xa1tevilom \xc5\xbertev, ki bi se lahko povzpelo nad pol milijarde. Tako se vojna s tak\xc5\xa1nim scenarijem uvr\xc5\xa1\xc4\x8da med najve\xc4\x8dje mo\xc5\xbene nesre\xc4\x8de, kot je tudi tr\xc4\x8denje Zemlje z asteroidom, tehnolo\xc5\xa1ka nesre\xc4\x8da velikih razse\xc5\xbenosti, ali \xe2\x80\x93 v zadnjem \xc4\x8dasu mnogokrat omenjeni scenarij \xe2\x80\x93 katastrofalna sprememba podnebja, kar bi v slab\xc5\xa1em primeru vse lahko iztrebilo \xc4\x8dlove\xc5\xa1ko in druga \xc5\xbeivljenja na Zemlji._NEWLINE_Nekatera pojmovanja pa na podlagi hudih politi\xc4\x8dnih trenj, ki so zaznamovala celotno hladno vojno ter mnogokrat povzro\xc4\x8dila vojne, v katere so bile posredno vpletene tudi ZDA in ZSSR (npr. korejska ali vietnamska vojna), ozna\xc4\x8dujejo prav hladno vojno kot tretjo svetovno vojno. V drugih virih je tretja svetovna vojna ali uvod vanjo aktualna vojna proti terorizmu pod okriljem Zdru\xc5\xbeenih dr\xc5\xbeav Amerike.\n_START_SECTION_\nTretja svetovna vojna v hladnovojnem obdobju\n_START_PARAGRAPH_\nOba politi\xc4\x8dna bloka hladne vojne sta predvidevala svoje scenarije, kako naj bi se za\xc4\x8del in potekal morebiten neposreden vseobse\xc5\xbeni medsebojni spopad. Zaupni dokumenti na\xc4\x8drta Zdru\xc5\xbeenih dr\xc5\xbeav, napisani leta 1947 in po koncu hladne vojne javno objavljeni, so predvidevali dalj\xc5\xa1i \xc4\x8das konvencionalnega bojevanja med silama pred nuklearnim spopadom. Razvoj dogodkov, ki ga je predvideval NATO, pa naj bi stekel z napadom Vzhodnega bloka na Zahodno Nem\xc4\x8dijo. Pri tem naj bi zveza NATO jedrsko oro\xc5\xbeje uporabila le v primeru bli\xc5\xbeajo\xc4\x8dega se poraza, ta pa je bil po ve\xc4\x8dini predvidevanj zelo verjeten, saj naj bi bila Nem\xc4\x8dija v tem primeru te\xc5\xbeko obvladljiva._NEWLINE_Vzhodne sile so v okviru Var\xc5\xa1avskega pakta leta 1979 izdelale vojni scenarij pod imenom Sedem dni do Rena, ki ga je poljska vlada objavila novembra 2005. Sovjetska zveza je predvidevala, da bo v primeru njihovega napada na Zahodno Evropo NATO jedrsko napadel obmo\xc4\x8dja ob poljski reki Visli, s \xc4\x8dimer naj bi prepre\xc4\x8dil dotok okrepitev v Nem\xc4\x8dijo. Na drugi strani pa bi protinapad Sovjetske zveze jedrske konice poslal na Hamburg, Frankfurt, Stuttgart, Baden Baden in M\xc3\xbcnchen v Nem\xc4\x8diji, Haarlem na Nizozemskem ter Antwerp in Charleroi v Belgiji. V primeru tak\xc5\xa1nega spopada bi po ocenah dana\xc5\xa1njega poljskega ministra za obrambo Radeka Sikorskyja na Poljskem umrlo vsaj 2 milijona ljudi.\n_START_SECTION_\nKriti\xc4\x8dni dogodki pove\xc4\x8dujejo mo\xc5\xbenost tretje svetovne vojne\n_START_PARAGRAPH_\nApokalipti\xc4\x8dna vojna, ki bi se b\xc3\xadla med Zahodom in Vzhodom, je bila pred zru\xc5\xa1itvijo Vzhodnega bloka razmeroma verjetna. Nekateri vi\xc5\xa1ki politi\xc4\x8dnih trenj, ki so se zgodili v tem \xc4\x8dasu, bi lahko bili povod svetovni vojni; izmed teh izstopa kubanska raketna kriza, ki je v letu 1962 jedrski spopad pripeljala izjemno blizu udejanjenju._NEWLINE_Zraven te pa se je odvilo ve\xc4\x8d drugih dogodkov, ki bi lahko bili prelomni. Sue\xc5\xa1ka vojna, ki se je pri\xc4\x8dela julija 1956, je v oboro\xc5\xbeen spopad zapletla zavezni\xc5\xa1tvo Francoske \xc4\x8detrte republike, Zdru\xc5\xbeenega kraljestva in Izraela proti Egiptu. Sovjetska zveza je zagrozila s podporo slednjemu, kar je prisililo ZDA k diplomatskemu posredovanju in umiku Zahodnih sil. Jabolko spora je bil leta 1973 zopet spopad med Izraelom na eni in Egiptom ter Sirijo na drugi strani v jomkipurski vojni, kar je pripeljalo do hudih nesoglasij med Sovjeti in Ameri\xc4\x8dani, tako so slednji svojo pripravljenost dvignili na stopnjo DEFCON 3. 9. novembra 1979 je pri\xc5\xa1lo do ra\xc4\x8dunalni\xc5\xa1ke napake v nadzornem sistemu Severnoameri\xc5\xa1kega poveljstva za zra\xc4\x8dno obrambo; sistem je pokazal pri\xc4\x8detek vseobse\xc5\xbenega sovjetskega premika na Zahod, pri tem pa ni pri\xc5\xa1lo do dodatnih preverjanj preko rde\xc4\x8dega telefona. Kasneje so ameri\xc5\xa1ki radarji potrdili, da se ni zgodil nikark\xc5\xa1en za\xc4\x8detek ofenzive. Po tem dogodku so Zdru\xc5\xbeene dr\xc5\xbeave ustanovile poseben center za testiranje, ki bi zmanj\xc5\xa1al ali izni\xc4\x8dil mo\xc5\xbenost tak\xc5\xa1nih nevarnosti. Podobna tehni\xc4\x8dna napaka se je zgodila na drugi strani 26. septembra 1983, ko je sovjetski opozorilni sistem zaznal izstrelitev ameri\xc5\xa1kih medcelinskih balisti\xc4\x8dnih raket. Aktivacijo obrambnega sistema je prepre\xc4\x8dil polkovnik Stanislav Petrov, ki je alarm pripisal ra\xc4\x8dunalni\xc5\xa1ki napaki in o njem ni obvestil nadrejenih, saj bi tej po vsej verjetnosti spro\xc5\xbeili protinapad. Novembra istega leta pa je zveza NATO vodila razse\xc5\xbene voja\xc5\xa1ke vaje, katerih podlaga je bil scenarij jedrskega napada na Zahodno Evropo. V istem \xc4\x8dasu je bila Komunisti\xc4\x8dna partija Sovjetske zveze brez sposobnega vodje zaradi bolezni generalnega sekretarja Jurija Andropova, zaradi \xc4\x8desar je bil strah pred napadom ve\xc4\x8dji, obenem pa se je stanje ameri\xc5\xa1ke vojne pripravljenosti zaradi vaje testno dvignilo na najvi\xc5\xa1jo stopnjo DEFCON 1. \xc5\xa0ele kasneje se je razkrila situacija, ki je svet pripeljala izjemno blizu pravemu spopadu med blokoma._NEWLINE_Do kratkega kriti\xc4\x8dnega stanja je pri\xc5\xa1lo tudi po razpadu Sovjetskega politi\xc4\x8dnega bloka 25. januarja 1995, ko so Norve\xc5\xbeani s svojih Svalbardskih otokov izstrelili znanstveno raketo. Norve\xc5\xa1ke oblasti so o svoji nameri sicer obvestile druge dr\xc5\xbeave, a rusko obrambno ministrstvo tega ni posredovalo poveljstvu centra za jedrsko obrambo. Ker bi tak\xc5\xa1na raketa do Moskve potrebovala pi\xc4\x8dlih 5 minut, je bila nevarnost voja\xc5\xa1kega odgovora izjemno visoka._NEWLINE_Zraven teh dogodkov se je nevarnost za pri\xc4\x8detek svetovne vojne pokazala tudi v sporih med komunisti\xc4\x8dnimi oblastmi s Sovjeti na eni in Kitajci na drugi strani, ter njihovih posledicah. Ker sta dve med seboj nasprotujo\xc4\x8di si komunisti\xc4\x8dni oblasti imeli svoje zaveznike po ve\xc4\x8dini svetovnih celin, bi v primeru njunega voja\xc5\xa1kega spopada lahko pri\xc5\xa1lo do vnetja svetovne vojne. Pri tem neposredno ne bi bile vklju\xc4\x8dene Zdru\xc5\xbeene dr\xc5\xbeave, a bi v teku dogodkov lahko izkoristile prilo\xc5\xbenost ognja znotraj Vzhodnega bloka ter posredovale na tem ali onem obmo\xc4\x8dju Zemlje. Tako so bili ena izmed kriti\xc4\x8dnih to\xc4\x8dk odnosov med Sovjetsko zvezo in Kitajsko obmejni spopadi ob reki Usuri, kjer je marca 1969 padlo okoli 90 sovjetskih in 800 kitajskih vojakov. Skupno pa je bilo ob meji razporejenih pribli\xc5\xbeno 1,5 milijona glav. Ravno tako so bile razmere napete v letih 1978 in 1979, ko je proruski Vietnam prevzel nadzor nad Kitajski naklonjeno Kambod\xc5\xbeo ter odstavil voditelja Rde\xc4\x8dih kmerov Pola Pota. Kitajska reakcija se je sicer pokazala z napadom na Vietnam, ki pa ni trajal dlje od meseca, ko so se kitajske \xc4\x8dete umaknile nazaj. Naslednje leto je Sovjetska zveza vkorakala v Afganistan, kar je Kitajska ozna\xc4\x8dila za nadaljevanje strategije obkolitve njenega ozemlja z rusko usmerjenimi politi\xc4\x8dnimi re\xc5\xbeimi.\n_START_SECTION_\nVojna proti terorizmu kot tretja svetovna vojna\n_START_PARAGRAPH_\nNekateri zgodovinarji in drugi strokovnjaki so mnenja, da bi aktualna vojna proti terorizmu, ki jo je za\xc4\x8del George W. Bush s povodom teroristi\xc4\x8dnih napadov na New York in druge cilje v Zdru\xc5\xbeenih dr\xc5\xbeavah, bila lahko v prihodnjih generacijah ozna\xc4\x8dena kot tretja svetovna vojna. Temu v prid govori dejstvo, da je vanjo vklju\xc4\x8dena (zaenkrat le s politi\xc4\x8dnega vidika) ve\xc4\x8dina svetovnih dr\xc5\xbeav. Nasproti temu stojijo trditve, da je verjetnost spopada Zdru\xc5\xbeenih dr\xc5\xbeav kot gonilne sile vojne s katero od ve\xc4\x8djih oziroma pomembnej\xc5\xa1ih dr\xc5\xbeav sveta v okviru vojne proti terorizmu v tem trenutku \xc5\xa1e majhna. Na drugi strani pa je pomembna resnica, da je prav v tej vojni NATO prvi\xc4\x8d v svoji zgodovini enostransko odredil svojo vklju\xc4\x8ditev v katero vojno in spremembo pogojev vojnega sodelovanja v svojih temeljnih pravilih. Do leta 2006 pa omenjanje vojne proti terorizmu kot tretje svetovne vojne \xc5\xa1e ni bilo \xc5\xa1ir\xc5\xa1e sprejeto.\n_START_SECTION_\nTehnolo\xc5\xa1ki vzroki tretje svetovne vojne\n_START_PARAGRAPH_\nZ razvojem informacijske tehnologije in napredkom umetne inteligence so se pojavile mnoge razprave, ki postavljajo v precep inteligentne stroje oziroma robote kot morebitne povzro\xc4\x8ditelje vojne proti \xc4\x8dlove\xc5\xa1ki vrsti. Tako je Hugo De Garis predstavil pojem Vojna Gigasmrti (angle\xc5\xa1ko Gigadeath War), ki ozna\xc4\x8duje usoden spopad med inteligentnimi stroji, u\xc5\xa1li izpod nadzora \xc4\x8dloveka, in njihovimi podporniki ter \xc4\x8dlove\xc5\xa1ko vrsto. Njegova teorija ni osamljena, navdihovala je mnoge razprave, snov pa je iz nje \xc4\x8drpalo ve\xc4\x8d literarnih in fimskih del, med drugim serija filmov Terminator._NEWLINE_Podobnega mnenja je tudi Projekt Millenium Zdru\xc5\xbeenih narodov, katerega \xc4\x8dlani so leta 2001 najnovej\xc5\xa1e tehnologije, kot so genetika, obdelava virusov, robotika, ra\xc4\x8dunalni\xc5\xa1tvo idr., ozna\xc4\x8dili za nevarnost, ki je za \xc4\x8dlove\xc5\xa1tvo ve\xc4\x8dja od namernih medcivilizacijskih spopadov. Tak scenarij izumrtja \xc4\x8dlove\xc5\xa1ke civilizacije omenja tudi mno\xc5\xbeica futurologov.'